មេធាវី​អាមេរិក​ចាប់​ផ្តើម​ចុះ​ស៊ើប​អង្កេត​អំពើ​ហិង្សា​ក្នុងបាតុកម្ម​របស់​កម្មករ
លោក​ជា មុន្នី​ ប្រធាន​សហជីព​សេរី​កម្មករ​នៃ​ព្រះ​រាជាណាចក្រ​កម្ពុជា​ថ្លែង​ថា ការ​ស៊ើប​អង្កេត​នេះ​ជា​ដំណើរ​​ការ​ល្អ​មួយ​ ព្រោះ​ថា ​វា​នឹង​អាច​បញ្ចប់​រឿង​ទាក់ទង​នឹង​អំពើ​ហិង្សា​ទាំង​ឡាយ ​ដែល​បាន​កើត​មាន​ឡើង​នៅ​តាម​បណ្តា​រោងចក្រ។​
ភ្នំពេញ — កាលពីដើមសប្តាហ៍នេះ មេធាវីមួយក្រុមមកពីសហរដ្ឋអាមេរិករបស់ក្រុមហ៊ុន ដែលមានភាគហ៊ុនជាមួយរោងចក្រយ៉ាកជីង បានចាប់ផ្តើមចុះស៊ើបអង្កេតនៅរោងចក្រយ៉ាកជីង ដែលមានអំពើហិង្សាដ៏រំជើបរំជួលកាលពីដើមខែមករា។ ក៏ប៉ុន្តែ លទ្ធផលនៃការស៊ើបអង្កេតមិនបានចេញផ្សាយឲ្យដឹងជាសារធារណៈទេ។ រោងចក្រយ៉ាកជីង ដែលមានម្ចាស់ភាគហ៊ុនមកពីប្រទេសកូរ៉េខាងត្បូង ត្រូវបានអ្នកជំនាញសិទ្ធិការងារអន្តរជាតិ ដែលត្រូវបានជួលដោយភាគីម្ចាស់ភាគហ៊ុនមួយផ្សេងទៀត មកធ្វើការស៊ើបអង្កេតឡើងវិញ ក្រោយពីមានអំពើហិង្សា។ ការស៊ើបអង្កេតបានចាប់ផ្តើមដោយធ្វើបទសម្ភាសន៍ជាមួយសាក្សី ដែលជាកម្មករ និងថ្នាក់ដឹកនាំក្នុងរោងចក្រមួយចំនួន ដើម្បីស្វែងរកមូលហេតុពិតប្រាកដនៅពីក្រោយអំពើហិង្សាកាលពីដើមខែមករា។ លោកជា មុន្នី ប្រធានសហជីពសេរីកម្មករនៃព្រះរាជាណាចក្រកម្ពុជា មានប្រសាសន៍ថា តំណាងសហជីពសេរី ត្រូវបានក្រុមមេធាវីចុះសម្ភាសន៍។ លោកបានបញ្ជាក់ថា ការស៊ើបអង្កេតនេះជាដំណើរការល្អមួយ ព្រោះថា វានឹងអាចបញ្ចប់រឿងទាក់ទងនឹងអំពើហិង្សាទាំងឡាយ ដែលបានកើតមានឡើងនៅតាមបណ្តារោងចក្រ។ លោកបានបញ្ជាក់ថា មានរោងចក្រជាច្រើនបានជួលជនដៃដល់មកការពារនិងហ៊ានប្រព្រឹត្តអំពើហិង្សា ពេលមានបាតុកម្មផ្ទុះឡើង។ លោកនិយាយថា៖ «នៅក្នុងប្រទេសកម្ពុជាមិនមែនតែរោងចក្រយ៉ាកជីងទេមានរោងចក្រជាច្រើនទៀត ដែលគេយកទាហ៊ានទៅការពារ ហើយបើប្រមូលទាហ៊ានទាំងអស់ហ្នឹងមកគឺអត់បាត់ពី៤០០ទៅ៥០០នាក់ទេ»។ កាលពីដើមខែមករា ក្រុមកម្មកររោងចក្រយ៉ាកជីង ដែលមានទីតាំងតាមបណ្តោយផ្លូវជាតិលេខបួន បានធ្វើបាតុកម្មទាមទារដំឡើងបាក់បៀវត្សឲ្យបានដល់១៦០ដុល្លារក្នុងមួយខែ។ ការដឹកនាំធ្វើបាតុកម្មនេះបណ្តាលឲ្យមានការវាយបង្ក្រាបយ៉ាងធ្ងន់ធ្ងរពីកងទ័ពឆ័ត្រយោង៩១១។ យ៉ាងតិចមានមនុស្សចំនួនជាង២០នាក់បានរងរបួសយ៉ាងធ្ងន់ធ្ងរ ដោយរាប់បញ្ចូលទាំងលោកវ៉ន់ ពៅ ប្រធានសមាគមឯករាជ្យ និងប្រជាធិបតេយ្យនៃសេដ្ឋកិច្ចក្រៅប្រព័ន្ធ និងចាប់ខ្លួនប្រមាណ១៥នាក់រួមទាំងព្រះសង្ឃ។ ក៏ប៉ុន្តែក្រោយមក ព្រះសង្ឃត្រូវបានដោះលែងមកវិញ។ វីអូអេបានព្យាយាមទាក់ទងសុំការបំភ្លឺពីលោកគង់ សុគន្ធា អ្នកឈរឈ្មោះឲ្យក្រុមហ៊ុនរោងចក្រយ៉ាកជីង តែមិនអាចស្នើអត្ថាធិប្បាយតាមសារអេឡិចត្រូនិចបានទេនៅថ្ងៃសុក្រនេះ។ លោកខែន លូ អគ្គលេខាធិការសមាគមរោងចក្រកាត់ដេរនៅកម្ពុជាដែលហៅកាត់ថាGMAC មានប្រសាសន៍ថា នេះជាការល្អមួយដែលក្រុមមេធាវីមកពីសហរដ្ឋអាមេរិកបើកការស៊ើបអង្កេតនៅរោងចក្រយ៉ាកជីងក្រោយពីមានអំពើហិង្សា។ លោកនិយាយថា៖ «អាហ្នឹងល្អតើ មានន័យថា អ្នកវិនិយោគនៅខាងក្រៅគាត់ដឹងច្បាស់ថា បញ្ហាកើតហេតុមកពីអ្វីខាងណាធ្វើខុស ខាងណាធ្វើត្រូវ ខាងណាប្រើអំពើហិង្សា»។ វីអូអេបានព្យាយាមទាក់ទងសុំការបំភ្លឺពីលោកហេង សួរ អ្នកនាំពាក្យក្រសួងការងារ តែមិនអាចស្នើសុំដើម្បីសេចក្តីអត្ថាធិប្បាយបានទេ។ ទាក់ទងនឹងសំណុំរឿងនៅរោងចក្រយ៉ាកជីងនេះ តុលាការក្រុងភ្នំពេញកាលពីចុងខែឧសភាបានដោះលែងជនជាប់ចោទចំនួន១០នាក់ឲ្យមានសេរីភាពវិញ បន្ទាប់ពីបានជាប់ឃុំអស់រយៈពេលជាង៤ខែ៕